Hvad handler det om | Billund Ugeavis | Ugeavisen.dk
Du er her: Forside - Billund Ugeavis - Hvad handler det om
DEL Af Jonna Jul Gudmundsen, formand BUPL Sydjylland, Gejlhavegård 14b, Kolding
03. november 2017 kl. 15:43
Læserbrev: Vi er i BUPL Sydjylland mildest talt rystede over borgmester Ib Kristensens læserbrev torsdag. Han skriver, at når det i TV Syd fremgår, at pædagoger i Billund Kommunes daginstitutioner er alene med 17-25 børn, så handler det ikke om normering, men om dårlig planlægning.
Kære borgmester. Hverdagen i mange daginstitutioner svarer til, at man har tre sæt tøj og skal klæde fire børn på. Man må låne og dele, og selv om man gør sit bedste for at holde alle børn varme, så er der ingen, der får et helt sæt tøj på. Det handler ikke om dårlig planlægning. Det er bare en umulig opgave.
BUPL's alenetidsundersøgelse fra 2017 viser, at over halvdelen af pædagogerne i Billund Kommune på en tilfældig dag oplevede at være alene med den samlede børnegruppe. I gennemsnit var de alene med 17 børn i 44 minutter.
Vi er enige med borgmesteren i, at dette ikke er tilfredsstillende. Men at sige, at det ikke handler om normering, er efter vores opfattelse helt forkert.
Forældre, pædagoger og BUPL har i årevis påpeget, at der er for få voksne i daginstitutionerne i Billund. Dette understøttes af den seneste rapport fra KORA, hvor normeringerne i Billund Kommune er blandt landets dårligste. Heller ikke i de nyeste tal fra Danmarks Statistik ligger børnenes hovedstad prangende.
Det er for let for Ib Kristensen at pege på dårlig planlægning. Men lederne gør deres absolut yderste med de ressourcer, de har. Det bør man anerkende i Billund Kommune.